Mynd / TBSveinn Margeirsson mun stjórna reglulegum hlaðvarpsþáttum fyrir Bændablaðið um nýsköpun og þróun í landbúnaði . Nýr hlaðvarpsþáttur : Víða ratað með Sveini Margeirssyni Ritstjórn Nýjasti þátturinn í hlaðvarpi Bændablaðsins er undir stjórn Sveins Margeirssonar matvælafræðings og doktors í iðnaðarverkfræði . Hann heitir „ Víða ratað “ og mun fjalla um tækniumbyltingar , nýsköpun og þróun í landbúnaði og tengdum greinum . Viðmælandi Sveins í fyrsta þætti Víða ratað er Hlynur Þór Björnsson verkfræðingur . Hann stofnaði nýlega fyrirtækið Bálka miðlun ehf. en það sérhæfir sig í notkun á bálkakeðjutækninni ( e. blockchain ) . Það er tækni sem kom fram á sjónarsviðið fyrir rúmum tíu árum og er byltingarkennd aðferð til þess að skrá og halda utan um upplýsingar . Bálkakeðjutæknin er m.a. talin nýtast í matvælageiranum til þess að halda utan um rekjanleika og aðrar upplýsingar um vörur , s.s. kolefnisfótspor eða dýravelferð . Hlynur er jafnframt formaður rafmyntaráðs , www.ibf.is , sem hefur það markmið að gera Ísland að leiðandi afli í nýsköpun á rafmyntum og bálkakeðjum . Sveinn ræddi við Hlyn um það hvernig bálkakeðjutæknin mun hafa áhrif á matvælaframleiðslu og landbúnað í náinni framtíð . Viðmælandi Sveins í fyrsta þætti Víða ratað er Hlynur Þór Björnsson verkfræðingur og sérfræðingur í bálkakeðjutækninni . Hlaðvarpsþættir Bændablaðsins eru aðgengilegir á SoundCloud og verða einnig fáanlegir í helstu streymisveitum á næstu dögum .